Zoeloe-koning kondig vennootskap met AfriForum aanZoeloe-koning Goodwill Zwelithini (Foto: ANA) “Dit is belangrik dat daar ook alternatiewe denke bestaan oor sake soos grondonteiening sonder vergoeding en die mense wat anders dink as die regering moet ook begin koalisies vorm.” Dit is Kallie Kriel, die uitvoerende hoof van AfriForum, se reaksie op koning Goodwill Zwelithini se aankondiging dat hy in ŉ vennootskap met die burgerregte-organisasie gaan saamwerk in sake soos landbou en voedselsekerheid. Die koning het die aankondiging tydens Umkhosi Welembe, ŉ jaarlikse herdenking van Zoeloe-koning Shaka ka Senzangakhona, by die Moses Mabhida-stadium in Durban gemaak. Hy het erken dat albei partye sterk teen onteiening van grond sonder vergoeding (OSV) gekant is en dat sy verhouding met AfriForum juis daaroor gaan om landbou en voedselsekerheid vir alle Suid-Afrikaners te verseker. Kriel het Dinsdag aan Maroela Media bevestig dat die organisasie reeds twee keer met die koning in Nongoma in KwaZulu-Natal vergader het oor moontlike samewerking teen die agtergrond van die debat oor OSV. “Dit is vir ons baie duidelik dat die regering op die oomblik ’n strategie volg waarin hulle mense vir die saak van OSV wil koöpteer en die mense wat hulle nie kan koöpteer nie, wil hulle probeer isoleer. “AfriForum gaan egter nie toelaat dat ons geïsoleer word nie, ons sal bondgenootskappe skep met mense oor ’n wye front wat ook nie saamstem met OSV nie. “Benewens dit is dit ook vir ons belangrik om wedersydse erkenning en respek tussen gemeenskappe te bevorder.” Kriel het gesê hy weet dat baie mense wat aan die Zoeloes en die Afrikaners se geskiedenis dink gewoonlik die moord op Piet Retief ophaal. “Daar is egter ook tientalle ander voorbeelde van waar Voortrekkerleiers destyds ook saam met die Zoeloe-konings in gemeenskaplike belang goed saamgewerk het. “Dit is vir ons belangrik om samewerkingsvennote oor ŉ wye front te kry en so ’n breë koalisie te vorm teen OSV.” Regter Jerome Ngwenya, Kallie Kriel, koning Goodwill Zwelithini en Flip Buys tydens ‘n vroeër ontmoeting. Foto: Verskaf. Kriel het gesê AfriForum het ook ’n loodsprojek met van hul lede wat in die omliggende omgewing van die Ingonyama Trust boer van stapel gestuur waar hulle wil kyk hoe hulle ’n rol kan speel om grond in die omgewing produktief te kry en voedselsekerheid kan verseker. Indien die loodsprojek suksesvol is, sal dit as ’n bloudruk kan dien vir soortgelyke projekte in ander gebiede. “Op die oomblik word daar in die openbare debat gesê jy moet óf inval by die heersende orde se ideologiese denkraamwerk óf anders is jy kwansuis teen goeie verhoudinge onder Suid-Afrikaners. “AfriForum is nie teen samewerkende verhoudings nie, ons kan net nie met iets saamwerk wat verkeerd is soos in die geval OSV nie.” Kriel het bygevoeg die samewerkingsooreenkoms met die Zoeloe-koning is nou in sy beginfase met ŉ memorandum van verstandhouding wat nou opgestel word en die loodsprojek wat van stapel gestuur sal word. Kriel sê die kritici van AfriForum se samewerking met die Zoeloe-koning is dikwels selektief met hulle kritiek. “Mense is vinnig om te sê ons moet versigtig wees om met die Zoeloe-koning saam te werk, maar hulle huiwer om die regering te kritiseer vir hulle planne met OSV.” Koning Zwelithini het Sondag gesê die Zoeloe-nasie kan nie sonder kos bestaan nie. Hy het gesê hy is bereid om met AfriForum saam te werk aangesien die organisasie hulself aan hom voorgestel het en saam met die Zoeloe-mense wil werk om landbou-produktiwiteit te verhoog. Die koning het gesê hy wag nog op ŉ opvolgvergadering met pres. Cyril Ramaphosa om hul bespreking oor grond onder die beheer van die Ingonyama Trust te finaliseer.